 उपनायस शब्द उप+नि+अस+घञ् दे प्रयोग कन्नै बने दा ऐ।  उप दा अर्थ ऐ कोल टकाना, रक्खना, धरना ते नि धातु दा प्रयोग आह्‌न्ने दे अर्थ च कीता जंदा ऐ।  कुसै अर्थ जां अभिप्राय दे कोल आह्‌न्ने गी उपन्यास आखदे न, ऐसा विद्वानें दा आक्खना ऐ।  वैसे ते कविता, क्हानी, नाटक आदि साहित्य दियें सारियें विधाएं च कोई नां कोई अभिप्राय जरूर होंदा ऐ जिसी कोल आह्‌न्नियै पाठकें तगर पजाया जंदा ऐ।  एह् ते सिर्फ उपन्यास दी परिभाशा नेईं होई।  फ्ही उपन्यास कुसी आखदे न ?  अचार्य विश्‍वनाथ होर साहित्यदर्पण च “उपन्यासः प्रसादनम्” आखदे न।  उन्दा मतलब ऐ जे उपन्यास प्रसन्नता प्रदान करने आह‌्ली चीज़ ऐ पर एह् बी गल्ल नेईं मनोंदी की जे प्रसन्नता ते पाठकें दी व्यक्तिगत रुचि होंदी ऐ।  कुसै गी काव्य च मता रस औंदा ऐ ते कोई क्हानी पढ़ियै मता आनन्दित होंदा ऐ एह् बी गल्ल नेई बनदी।  इस चाल्ली भारती ते पाश्‍चात्य काव्य शैस्त्र च विद्धानें आस्सेआ दित्तियां गेदियां अनगिनत परिभाशां मिलदियां न जेह‌्‌ड़ियां सिर्फ उपन्यास पर पूरियां नेईं उतरदियां।  पाश्‍चात्य विद्वान बेनस्टर हुन्दा गलाना ऐ “उपन्यास इक ऐसी बड्डे आकार आह्‌ली गद्य कथा ऐ जेह‌्दे च इक गै कथानक दे तैह‌्त यथार्थ जीवन दी रैह‌्नुमाई करने आह्‌ले पात्रें ते उन्दें कम्मै-काजै दा चित्रण कीता गेदा होंदा ऐ।  क्हानी दी कत्थ गी जेकर लम्मा करी लैता जा तां ओह् उपन्यास बनी जाग, एह् नेईं होई सकदा की जे उपन्यास च अपने बक्खरे गुण होंदे न। ” जि’यां स्व. नरेन्द्र खजूरिया दा उपन्यास “शानो” बड्डे आकार आह्‌ली गद्य-क्था ऐ ओह्‌ला मुक्ख कथानक इन्ना गै ऐ जे उपन्यास दी नायिका शानो दा घरै आह्‌ला शैंकर, पिन्शनी होइयै घर परतोंदे होई, स्टेशनै पर इक निक्की हारी कुड़ी गी गड्डी हेठ औने थमां बचांदे होई आपूं लट्टा होई जंदा ऐ।  ओह्‌दे कोल जिमीं-ढेरी ते है।  पर हुन ओह् राही-बाही दे काबल नेईं रेह्‌दा। 